CELEX: 52015PC0560
Language: sk
Date: 2015-11-10
Title: Návrh VYKONÁVACIE ROZHODNUTIE RADY, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice Rady 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli10. 11. 2015
            COM(2015) 560 final
            2015/0260(NLE)
            Návrh
            VYKONÁVACIE ROZHODNUTIE RADY,
            ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice Rady 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Podľa článku 395 smernice 2006/112/ES z 28. novembra 2006 o spoločnom systéme dane z pridanej hodnoty
                     1
                   (ďalej len „smernica o DPH“) môže Rada jednomyseľne na návrh Komisie povoliť ktorémukoľvek členskému štátu, aby uplatňoval osobitné opatrenia odchyľujúce sa od uvedenej smernice s cieľom zjednodušiť postup výberu dane alebo zabrániť určitým druhom daňových únikov alebo vyhýbaniu sa daňovým povinnostiam.
               
               
                  Listom, ktorý Komisia zaevidovala 30. marca 2015, Lotyšská republika (ďalej len „Lotyšsko“) požiadala o povolenie naďalej uplatňovať opatrenie odchyľujúce sa od článku 193 smernice o DPH. O žiadosti predloženej Lotyšskom Komisia v súlade s článkom 395 ods. 2 smernice o DPH informovala ostatné členské štáty listom z 18. mája 2015. Listom z 20. mája 2015 Komisia oznámila Lotyšsku, že má všetky informácie, ktoré považuje za potrebné na posúdenie žiadosti.
               
               
                  Lotyšská vláda žiada o predĺženie platnosti súčasného uplatňovania mechanizmu prenesenia daňovej povinnosti pri dodávkach dreva.
               
               
                  Pokiaľ ide o dodávky dreva, Lotyšsko čelilo tomu, že značný počet obchodníkov si neplnilo svoje povinnosti. Podniky pôsobiace v tomto odvetví sú zvyčajne malí ďalší predajcovia, ktorí často zaniknú bez toho, aby odviedli daňovým úradom daň, ktorú vyfakturovali za svoje dodávky, pričom svojim zákazníkom nechajú platnú faktúru, ktorá ich oprávňuje na odpočet DPH.
               
               
                  Odchylne od všeobecného pravidla stanoveného v článku 193 smernice o DPH na základe mechanizmu prenesenia daňovej povinnosti sa povinnosť zaplatiť DPH v prípade domácich transakcií prenáša na zákazníka.
               
               
                  Toto odchyľujúce sa opatrenie bolo pôvodne udelené rozhodnutím Rady 2006/42/ES z 24. januára 2006
                     2
                  . Uplatňovanie tohto odchyľujúceho sa opatrenia na dodávky dreva sa predĺžilo vykonávacím rozhodnutím Rady 2009/1008/EÚ zo 7. decembra 2009
                     3
                  . Naposledy bolo predĺženie tohto odchyľujúceho sa opatrenia udelené vykonávacím rozhodnutím Rady 2013/55/EÚ z 22. januára 2013
                     4
                  .
               
               
                  Zo správy, ktorú lotyšské daňové orgány predložili spolu so žiadosťou o pokračovanie uplatňovania odchyľujúceho sa opatrenia, Komisia usudzuje, že situácia, na ktorej sa zakladala pôvodná odchýlka, pretrváva. Lotyšsko tvrdí, že napriek tomu, že od zavedenia mechanizmu prenesenia daňovej povinnosti došlo k zníženiu počtu podvodov týkajúcich sa odvodov DPH do štátneho rozpočtu a únikov DPH na trhu s drevom, riziko nie je odstránené. Jedným z ukazovateľov, ktoré poukazujú na to, že miera rizika je stále vysoká, je počet registrovaných obchodníkov, ktorých štátny daňový úrad označil za schránkové spoločnosti v tomto odvetví hospodárstva. Títo obchodníci sa zapájajú do umelých schém transakcií s cieľom znížiť sumu DPH splatnej do štátneho rozpočtu alebo zvýšiť sumu DPH, ktorá sa má vrátiť zo štátneho rozpočtu ostatným registrovaným obchodníkom zapojeným do týchto schém. Podľa názoru Lotyšska je preto dôležité naďalej používať mechanizmus prenesenia daňovej povinnosti pri platbe DPH na transakcie s drevom v Lotyšsku.
               
               
                  Na tomto základe by sa mala odchýlka udeliť na ďalšie obmedzené obdobie.
               
            
            
               •Súlad s existujúcimi ustanoveniami v danej oblasti politiky
            
            
               
                  Podobné odchýlky v súvislosti s článkom 193 smernice o DPH boli udelené iným členským štátom.
               
            
            
               •Súlad s ostatnými politikami Únie
            
            
               
                  Neuplatňuje sa.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 395 smernice o DPH.
               
            
            
               •Subsidiarita (v prípade iných ako výlučných právomocí)
            
         
         
            
               
                  Tento návrh patrí do výlučnej právomoci Únie vzhľadom na ustanovenie smernice o DPH, na ktorom sa zakladá. Zásada subsidiarity sa preto neuplatňuje.
               
            
            
               •Proporcionalita
            
            
               
                  Návrh je v súlade so zásadou proporcionality z týchto dôvodov:
               
               
                  Toto rozhodnutie sa týka udelenia oprávnenia členskému štátu na základe jeho vlastnej žiadosti a neukladá sa ním žiadna povinnosť.
               
               
                  Opatrenie je navyše zamerané a obmedzené na veľmi obmedzený počet zdaniteľných dodávateľov, v súvislosti s ktorými sa výber DPH ukázal ako problematický. Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu.
               
            
            
               •Výber nástroja
            
            
               
                  Podľa článku 395 smernice o DPH je odchýlka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je vykonávacie rozhodnutie Rady najvhodnejším nástrojom, keďže môže byť určené jednotlivým členským štátom.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               
                  Neuplatňuje sa.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Návrh rozhodnutia je zameraný na zjednodušenie postupu výberu dane a na boj proti možnému úniku DPH alebo vyhýbaniu sa daňovým povinnostiam, a má preto potenciálny pozitívny hospodársky vplyv.
               
               
                  V dôsledku malého rozsahu pôsobnosti odchýlky bude vplyv v každom prípade obmedzený.
               
            
            
               4.VPLYV NA ROZPOČET
            
            
               
                  Návrh nemá žiadny vplyv na rozpočet Únie.
               
            
            
               5.ĎALŠIE PRVKY
            
            
               •Plány vykonávania a monitorovanie, spôsob hodnotenia a podávania správ
            
            
               
                  Návrh zahŕňa doložku o ukončení platnosti – automatickú lehotu stanovenú na 31. decembra 2018.
               
            
         
         
            
               
                  V prípade, že Lotyšsko by však uvažovalo o ďalšom predĺžení tohto odchyľujúceho sa opatrenia na obdobie po roku 2018, Komisii by sa mala spolu s uvedenou žiadosťou o predĺženie predložiť hodnotiaca správa, a to najneskôr 1. apríla 2018.
               
            
            
               2015/0260 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice Rady 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 291 ods. 2,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  5
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Listom, ktorý Komisia zaevidovala 30. marca 2015, Lotyšská republika (ďalej len „Lotyšsko“) požiadala o povolenie naďalej uplatňovať opatrenie odchyľujúce sa od ustanovení smernice 2006/112/ES, ktorými sa upravuje osoba povinná zaplatiť daň z pridanej hodnoty (ďalej len „DPH“) daňovým úradom.
            
            
               (2)V súlade s článkom 395 ods. 2 smernice 2006/112/ES Komisia listom z 18. mája 2015 informovala o žiadosti predloženej Lotyšskom ostatné členské štáty. Listom z 20. mája 2015 Komisia oznámila Lotyšsku, že má všetky informácie potrebné na posúdenie danej žiadosti.
            
            
               (3)Rozhodnutím Rady 2006/42/ES
                  6
                bolo Lotyšsko oprávnené určiť za osobu povinnú platiť splatnú DPH v prípade dodávok dreva príjemcu.
            
            
               (4)Lehota na uplatňovanie odchyľujúceho sa opatrenia do 31. decembra 2009 bola dvakrát predĺžená, a to vykonávacím rozhodnutím Rady 2009/1008/EÚ
                  7
                a vykonávacím rozhodnutím Rady 2013/55/EÚ
                  8
               .
            
            
               (5)Prešetrovania a príslušné analýzy uplatňovania mechanizmu, ktoré vykonali lotyšské daňové úrady, poukázali na účinnosť daného odchyľujúceho sa opatrenia.
            
            
               (6)Komisia usudzuje, že právna a skutková situácia, ktorá opodstatňovala uplatňovanie odchyľujúceho sa opatrenia, sa nezmenila a naďalej pretrváva. Lotyšsku by sa preto malo povoliť uplatňovať príslušné opatrenie v ďalšom obmedzenom období.
            
            
               (7)Ak by Lotyšsko žiadalo o ďalšie predĺženie platnosti odchyľujúceho sa opatrenia na obdobie po roku 2018, spolu so žiadosťou o predĺženie by Komisii malo do 31. marca 2018 predložiť hodnotiacu správu.
            
            
               (8)Odchyľujúce sa opatrenie nebude mať žiadny nepriaznivý vplyv na vlastné zdroje Únie plynúce z DPH,
            
            
               PRIJALA TOTO ROZHODNUTIE:
            
            
               Článok 1
            
         
         
            
               Článok 2 vykonávacieho rozhodnutia 2009/1008/EÚ sa nahrádza takto:
            
            
               „Článok 2
            
            
               Toto rozhodnutie sa uplatňuje do 31. decembra 2018.
            
            
               Prípadná žiadosť o predĺženie opatrenia stanoveného v tomto rozhodnutí sa Komisii predloží najneskôr 31. marca 2018 a doplní sa správou, ktorej súčasťou bude preskúmanie uplatňovania daného opatrenia.“
            
            
               Článok 2
            
            
               Toto rozhodnutie je určené Lotyšskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 347, 11.12.2006, s. 1.
               
               
                  
                     (2)
                  Ú. v. EÚ L 25, 28.1.2006, s. 31.
               
               
                  
                     (3)
                  Ú. v. EÚ L 347, 24.12.2009, s. 30.
               
               
                  
                     (4)
                  Ú. v. EÚ L 22, 25.1.2013, s. 16.
               
               
                  
                     (5)
                  Ú. v. EÚ L 347, 11.12.2006, s. 1.
               
               
                  
                     (6)
                  Rozhodnutie Rady 2006/42/ES z 24. januára 2006, ktorým sa Lotyšsku povoľuje predĺžiť uplatnenie opatrenia odchylne od článku 21 šiestej smernice Rady 77/388/EHS o zosúladení právnych predpisov členských štátov, týkajúcich sa daní z obratu (Ú. v. EÚ L 25, 28.1.2006, s.31).
               
               
                  
                     (7)
                  Vykonávacie rozhodnutie Rady 2009/1008/EÚ zo 7. decembra 2009, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 347, 24.12.2009, s. 30).
               
               
                  
                     (8)
                  Vykonávacie rozhodnutie Rady 2013/55/EÚ z 22. januára 2013, ktorým sa mení a dopĺňa vykonávacie rozhodnutie 2009/1008/EÚ, ktorým sa Lotyšskej republike povoľuje predĺžiť uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 22, 25.1.2013, s.16).